PATVIRTINTA

Lietuvos Respublikos švietimo,

mokslo ir sporto ministro

2022 m. d. įsakymu Nr. V-

**2022–2026 M. MOKSLINIŲ TYRIMŲ IR EKSPERIMENTINĖS PLĖTROS PROGRAMA**

**„KONFLIKTO GENEALOGIJA MODERNĖJANČIOJE VISUOMENĖJE. LIETUVOS ATVEJIS (XIX–XX A.)“**

|  |
| --- |
| **1. 2022–2026 m. mokslinių tyrimų ir eksperimentinės plėtros programos „Konflikto genealogija modernėjančioje visuomenėje. Lietuvos atvejis (XIX–XX a.)“** (toliau – programa) vykdytojas – Lietuvos istorijos institutas (toliau – LII). |
| **2. Programos tikslas** – tirti modernėjančios visuomenės tapsmą lydinčius konfliktus, jų raišką, mastą, dinamiką bei įveikos mechanizmus. |
| **3. Programos uždaviniai**  Visuomenės modernėjimas nereiškia sklandaus kryptingo judėjimo link pažangos. Jį lydi socialiniai, etniniai, politiniai, kultūriniai konfliktai ir įtampos, kuriuos sukelia modernizacijos fenomenai (urbanizacija, industrializacija, sekuliarizacija, naujos ideologijos (nacionalizmas, socializmas etc.), masinis raštingumas, masinė kultūra ir pan.), taip pat politinių režimų kaita (Lietuvos atveju tai 1905 „laisvėjimo“ metai, 1908–1910 m. „reakcija“, 1915 m. prasidėjusi vokiečių okupacija, 1918 m. tautinės valstybės susikūrimas, 1926 m. perversmas, naujos okupacijos II pasaulinio karo metais ir kt.). Visuomenę keitė kertinės reformos, tokios kaip baudžiavos panaikinimas, žodžio laisvės, rinkimų teisės suteikimas. Ankstesni, ypač apibendrinantys tyrimai leidžia skirti esminius modernėjančios visuomenės konfliktus: dėl gilėjančios socialinės diferenciacijos, individualizacijos, gamybos racionalizacijos ir kitų veiksnių eižėja tradiciniai visuomenės ryšiai, atsiranda įtampų tarp senos ir užgimstančios vertybių sistemų; tarp politinės, ekonominės ir privačios sferų formuojasi autonominė pilietinė visuomenė, bendradarbiaujanti, konfliktuojanti ar ieškanti kompromiso su tradicinėms institucijoms; irstant tradicinei agrarinei visuomenei didėja socialinės, tarpetninės ir tarpkonfesinės įtampos, formuojasi ir stiprėja etnonacionalizmai, keičiasi valdžios etnopolitikos, kartais vedančios prie kraštutinių konfliktų išraiškų. Karai ir revoliucijos taip pat keičia visuomenės elgseną, neretai smurtas tampa kasdieniu reiškiniu, neišnykstančiu ir pokario visuomenėje, formuojasi „prievartos ciklas“. Lietuvos istoriografijoje šių konfliktų atsiradimas, raiška ir įveikos menkai tyrinėti. Ilgalaikės programos ambicija – įvardinti ir ištirti pagrindinius konfliktus, dariusius įtaką modernėjančios Lietuvos visuomenės raidai imperinės Rusijos, Lietuvos valstybingumo kūrimo ir okupacinių režimų sąlygomis.Ilgalaikėje tyrimų programoje bus sprendžiami šie uždaviniai:**1 uždavinys: tirti etninius konfliktus modernėjant visuomenei, keičiantis politiniams režimams, revoliucijos bei karo sąlygomis.** Daugiausia dėmesio bus skiriama lietuvių ir lenkų bei lietuvių ir žydų santykių problematikai. Programoje bus tiriami konfliktai dėl pridėtinių pamaldų kalbos katalikų bažnyčiose XIX a. pabaigoje – XX a. pradžioje. Greta šių lenkų ir lietuvių konfliktų priežasčių, eigos bei dinamikos analizės bus aptariami ir šių ar panašių įtampų įveikimo sumanymai, ypatingą dėmesį kreipiant į kraštiečių (krajovcų) siūlytus tautinės nesantaikos įveikimo modelius. Šią tematiką tęs lenkų ir lietuvių 1918–1939 m. konflikto eigos analizė, aiškinantis, kaip jis veikė Lietuvos gyventojų tautines identifikacijas, socialines hierarchijas, tarpetninius santykius bei valstybines įpilietinimo praktikas. Kitas tyrimas sieks atsakyti į klausimą, ar stiprėjanti antisemitinės ideologijos skvarba Lietuvos visuomenėje reiškė ir dažnėjantį bei vis brutalesnį antižydišką smurtą? Su šia problematika bus glaudžiai susijęs ir įvairių žydų visuomenės grupių reakcijos į etninės nepakantos didėjimą aiškinimasis. Galiausiai tiriamas smurtas lyties pagrindu 1941–1944 m., kaip etninės neapykantos kurstymo sudėtinė dalis.**2 uždavinys**: **Tirti socialinius, politinius, vertybinius konfliktus / įtampas bei jų įveikas kintant socialinei struktūrai**. Bus tyrinėjama pobaudžiavinio dvaro ir kaimo santykių evoliucija (1861–1917 m.), nustatant, kokie veiksniai sukėlė įtampas tarp paleidžiamų į laisvę valstybinių ir privačių valdų valstiečių bei jų buvusių savininkų, kas trukdė kaimo, išsiveržusio į pagrindinius socialinius veikėjus, nuosekliam modernėjimui. Greta to bus nagrinėjama katalikų dvasininkų ir pasauliečių socialinio elgesio kaita per skundų, kaip šį elgesį reprezentuojančio fenomeno, analizę. Sociopolitiniai konfliktai išryškės revoliucinio kairiojo judėjimo tyrime, sutelkiant dėmesį į šio judėjimo įtaką gyventojų politinės diferenciacijos gilėjimui prieš I pasaulinį karą. Kita tarpusavyje susijusi tyrimų grupė koncentruosis į visuomenės saviorganizacijos formų identifikavimą ir nagrinėjimą. Šioje tematinėje grupėje bus tiriama asociacijų ir draugijų veikla bei jų sąsajos su pilietinės visuomenės formavimosi procesais XIX a. antroje pusėje – XX a. pradžioje; nagrinėjamas humanitarinės pagalbos organizavimas Lietuvoje 1914–1919 m., daug dėmesio skiriant karo metų šalpos organizacijų poliarizavimosi ir konkuravimo tarpusavyje problemoms. Kintančios visuomenės diferenciacijos ir integracijos procesų raiška ir juos lydinčios įtampos bus nagrinėjamos ir aiškinantis, kaip masinės kultūros priemonėmis naudojosi politinis ir kultūrinis elitas bei kuo skyrėsi ir kaip tarpusavyje konkuravo įvairūs masinės kultūros modeliai. Su šia problema susijęs ir 1905–1914 m. lenkiškosios periodinės spaudos tyrimas, kuriame bus klausiama, kokį vaidmenį ji atliko visuomenės diferenciacijos ir atskirų jos grupių konsolidacijos procesuose? Galų gale analizuosime, kokios tarpetninės ir socialinės įtampos buvo užkoduotos formuojant etnonacionaliniu pagrindu grįstą vaikystės sampratą.**3** **uždavinys: uždavinys: tirti įvairių politinių režimų strategijas kultūros ir švietimo srityje, nukreiptas į kultūrinę homogenizaciją / segregaciją ir visuomenės reakcijas į šią politiką.** Bus analizuojama, kaip po 1863-1864 m. sukilimo Lietuvoje kurta rusiškoji istoriografija pateikė imperijos interesams tarnavusį naratyvą ir kaip į jį reagavo lenkakalbiai ir lietuviakalbiai autoriai. Taip pat bus tiriami Rusijos valdžios vykdytos lingvistinės politikos metodai bei tikslai švietimo srityje 1905-1915 m. bei nacionalizuojančios tautinės valstybės (Lietuvos Respublikos) praktikos siekiant kultūriškai homogenizuoti visuomenę. Galų gale, bus tiriama vokiečių propaganda Lietuvoje II pasaulinio karo metais: jos tikslai bei uždaviniai, taikytos priemonės, mastas bei turinys, taip pat vietos intelektualų įsitraukimas į šios propagandos rengimą.Visi numatyti tyrimai atitinka naujumo ir istoriografinio aktualumo kriterijus. Kai kurios iš šių temų Lietuvoje mažai arba beveik netirtos, nauji tyrimai remsis inovatyviomis prieigomis, bus pateikti kompleksiniai apibendrinimai. Dalis temų nors ir tirtos vienokiu ar kitokiu aspektu, nebuvo sulaukusios kompleksinės analizės, įtraukiančios naujas netyrinėtas problemas. Į programą įtraukti ir tęstiniai tyrimai, dar nesulaukę studijų, paremtų naujausiomis teorijomis ir tyrimo metodais. Ketvirtoji grupė – tai naujos temos, kurios kol kas nepretenduoja į kompleksiškumą, bet esmingai praturtina žiniją apie iki šiol marginalizuotas problemas. Galiausiai programoje dėmesys skiriamas akademiniam šaltinių publikavimui, ypač pabrėžiant M. P. Römerio dienoraščio išskirtinumą, kaip vieno svarbiausių modernios Lietuvos tapsmą, o kartu ir jį sekusius konfliktus, atspindinčių šaltinių. Šį šaltinį savo tyrimuose plačiai naudos ir programos dalyviai.Programos tikslas ir uždaviniai atitinka LRV patvirtinto „2021–2030 nacionalinės pažangos plano“ 4-ą strateginį tikslą („Stiprinti istorinės praeities pažinimą per jos tyrinėjimą, atminties aktualizavimą visuomenėje per bendrą sutarimą dėl pagrindinių valstybės istorijos simbolių, įvykių ir asmenybių įprasminimo, per gimtosios kalbos, kaip dinamiškos ir šiandieninius poreikius atliepiančios raiškos priemonės, puoselėjimą. <...> Skatinti visapusišką tautinių mažumų integraciją, atvirumą bei pagarbą tautinių mažumų kalboms ir kitų kultūrų savitumui ir įvairovei.“) Programa atitinka LII įstatuose įrašytą veiklos kryptį ,,Lietuvos visuomenės ir valstybės raida iki XXI amžiaus pradžios (istorija, istoriografija, pagalbiniai istorijos mokslai ir kita)“. Programa atitinka 2019–2021 m. Instituto strateginės veiklos plane  numatytą tikslą „tirti Naujųjų ir Naujausių laikų Lietuvos visuomenės socialinių struktūrų ir socialinių grupių sociokultūrinę raidą, modernios lietuvių tautos formavimosi socialines prielaidas, Lietuvos valstybingumo raidą”. Moderniųjų laikų konfliktų genezės, eigos, pasekmių bei jų sprendimo būdų analizė yra svarbi šiuolaikinei visuomenei, nes a) leidžia kurti sąžiningą santykį su praeitimi; b) padeda suvokti visuomenėje kylančių konfliktų priežastis; c) kuria prielaidas racionalesnėms konfliktų sprendimo paieškoms; d) padeda atsisakyti teleologinio istorijos vaizdinio ir leidžia geriau suvokti modernios Lietuvos istorijos komplikuotumą. |
| **4. Metodologinis tyrimų pagrindimas** Programoje dirbantys mokslininkai naudos tradicinius istorikų tyrimo metodus: šaltinių kritikos, analitinį, aprašomąjį, interpretacinį, istorinės rekonstrukcijos, lyginamąjį ir pan. Kadangi šioje tyrimų programoje keliami klausimai neretai peržengia tradicinės istoriografijos rėmus (dalis tyrimų – tarpdisciplininiai), tai, sprendžiant daugelį uždavinių, bus pasitelkiamos įvairiuose humanitariniuose bei socialiniuose moksluose taikomos teorijos: sisteminio socialinio konflikto teorija (R. G. Dahrendorfas); tokios nacionalizmo interpretacijos kaip etnosimbolizmas bei konstruktyvizmas; įvairios modernių konfliktų ir kolektyvinio smurto teorijos (funkcionalizmo, masinės visuomenės bei psichokultūrinės teorijos), padedančios suprasti smurtaujančių visuomenės grupių elgesio modelius ir konfliktų priežastis, o taip pat vadinamojo „kultūrinio posūkio“ (cultural turn) prieiga (R. Brubaker ir D. Laitin); dalis programos dalyvių naudosis kolektyvinę atmintį dekonstruojančiomis teorijomis; bent viename uždavinyje bus pasitelkta funkcionalistinė masinių komunikacijų teorijų prieiga. |
| **5**. **Tyrimų etapai ir jų charakteristika; detalus įgyvendinimo planas** Tyrimų etapai: teorinės literatūros bei istoriografijos analizė; pirminių šaltinių paieška, analizė ir kritika; sukauptos informacijos interpretacija; mokslinio teksto, atsakančios į iškeltus tyrimo uždavinius, parengimas. Bus vykdomas pastovus pirminių išvadų tikrinimas moksliniuose seminaruose bei konferencijose (taip pat ir tarptautinėse – žr. P. 7). 2022 m. pavasarį suplanuotas seminaras, skirtas rengiamų monografijų ir studijų struktūrų, teorinių prieigų ir darbo planų aptarimui; vėliau kasmet rudenį tokie seminarai bus skirti rengiamų darbų (straipsnių ar knygų dalių) aptarimui. **1 uždavinys: tirti etninius konfliktus modernėjant visuomenei, keičiantis politiniams režimams, revoliucijos bei karo sąlygomis.** Tyrimo tema „Konfliktai dėl pridėtinių pamaldų kalbos katalikų bažnyčioseLietuvoje XIX a. pabaigoje–XX a. pradžioje“. Ši problema bus analizuojama tiek kaip Bažnyčios vidaus gyvenimo reiškinys, tiek kaip modernių etnolingvistinių nacionalizmų veikimo apraiška. Aiškinamasi, kokių tikslų siekė vienos ar kitos tautos tikintieji, kokių priemonių ėmėsi, kad tie tikslai būtų įgyvendinti ir kokia buvo šių konfliktų baigtis. Atliekant tyrimą bus naudojami aprašomasis, analizės ir sintezės metodai. 2022 m.: susipažinimas su istoriografija ir šaltinių baze (Lietuvos valstybės istorijos archyvas (LVIA), Kauno regiono valstybės archyvas (KRVA), Lietuvos mokslų akademijos Vrublevskių biblioteka (LMAVB), Lomžos vyskupijos archyvas), 1 straipsnio parengimas (apie situaciją Seinų (Augustavo) vyskupijoje).2023–2026 m.: tolimesnė pirminių šaltinių paieška ir analizė, kasmet parengiama po 1 straipsnį (skirti: 1) Žemaičių (Telšių) vyskupijai; 2) Vilniaus vyskupijai; 3) problemos nušvietimui periodinėje spaudoje, 4) apibendrinantis straipsnis).Darbo tema “Mykolo Römerio dienoraščio (1911–1913 m.) rengimas spaudai lietuvių kalba”.Šis dienoraštis yra vienas iš svarbiausių modernios Lietuvos istorijos raidą atspindinčių pirminių šaltinių, kuriame gausu informacijos apie įvairaus pobūdžio įtampas bei konfliktus, ypač – lenkų ir lietuvių susidūrimus. Bus ne tik rengiamos Römerio dienoraščio publikacijos, jas komentuojant, bet ir, remdamasi šiuo bei kitais šaltiniais, atliekami tyrimai, skirti tarpetniniams konfliktams ir jų įveikos strategijoms XX a. pradžios Lietuvoje. Bus naudojami tradiciniai šaltiniotyroje taikomi, taip pat aprašomasis ir analitinis metodai.2022 m.:baigiamas rengti spaudai Dienoraščio t. 1, t. 2 (ne visas, o iki 1912 m. balandžio 20 d.). Parengiamas analitinis įvadinis straipsnis. 2023 m.: rengiamas Dienoraščio t. 2 (1912 m. balandžio 21 d. – 1912 m. gruodžio 28 d.). Numatoma išvyka į Lenkijos archyvus bei konferenciją Lenkijoje. Parengiamas 1 straipsnis.2024 m.: rengiamas Dienoraščio t. 3 (1912 m. gruodžio 29 d. – 1913 m. kovo 15 d. Parengiamas publikacijai analitinis įvadinis straipsnis. Numatoma išvyka į Lenkijos archyvus bei konferenciją Lenkijoje. Parengiamas 1 straipsnis2025 m.: tęsiamas Dienoraščio t. 3. (1913 m. kovo 16 d. – 1913 m. rugpjūčio 20 d.) rengimas. Numatomos dvi konferencijos (Lenkija ir Baltarusija). Parengiamas 1 straipsnis.2026 m.: baigiamas rengti Dienoraščio t. 3 (1913 m. kovo 16 d. – 1913 m. rugpjūčio 20 d.). Parengiamas publikacijai analitinis įvadinis straipsnis.Tyrimo tema – „Lenkų ir lietuvių konfliktas 1914–1939 m. ir jo padariniai“.Pagrindinis šio tyrimo uždavinys - tirti, koks buvo lietuvių ir lenkų (o vėliau Lietuvos ir Lenkijos) konflikto poveikis Lietuvos visuomenės raidai 1914–1939 m. Ypatingas dėmesys bus skiriamas klausimui: kokia buvo šio konflikto įtaka visuomenei neordinarinėmis aplinkybėmis (revoliucijos, karo, bevaldystės, pasienio konflikto metu)? Bus analizuojamas iki šiol lietuvių ir lenkų istorikų mažai tyrinėtas Rytų Lietuvos pasienio fenomenas 1923–1939 metais (po neutraliosios zonos panaikinimo). Bus keliamas klausimas: koks buvo pasienio atsiradimo poveikis ekonominiam ir sociokultūriniam rytų Lietuvos piliečių gyvenimui ir jų tapatybių transformacijai? Į pasienį bus žvelgiama ne vien kaip į fizinę valstybių ribą, kurios abiejose pusėse buvo sukurtos gyventojų kontrolės institucijos. Jis bus tiriamas kaip savitas socialinis, ekonominis ir kultūrinis reiškinys, ypatingą dėmesį skiriant vietos gyventojų kasdienio gyvenimo patirtims, jų prisitaikymo strategijoms bei Lenkijos ir Lietuvos valdžios atstovų pastangoms keisti jų tapatybes. Bus tęsiamas tyrimas, tik jau žymiai platesniame kontekste ir vėlesniu periodu. Tyrimų metodologinį pagrindą sudarys tos teorinės prieigos, kurios paprastai naudojamos etninių konfliktų tyrimuose (instrumentalistinė ir konstruktyvistinė) bei įvairios modernių konfliktų ir kolektyvinio smurto teorijos (funkcionalizmo, masinės visuomenės bei psichokultūrinės teorijos), padedančios suprasti smurtaujančių visuomenės grupių elgesio modelius ir konfliktų priežastis. Bus naudojami tradiciniai tyrimo metodai: analitinis, aprašomasis, interpretacinis, istorinis, lyginamasis, sisteminis.2022 m.: pirminių šaltinių atranka (Lietuvos centrinis valstybės archyvas (LCVA), LMAVB ir kt). Straipsnių rinkinio apie smurtą po I pasaulinio karo parengimas ir įvado rašymas (knygoje dominuos užsienio mokslininkų tekstais, vienas straipsnis bus programos dalyvio). Dalyvavimas su pranešimu Jeilio (Yale) universitete rengiamoje konferencijoje. 1 straipsnio parengimas.2023-2026 m.: pirminių šaltinių atranka archyvuose, istoriografijos analizė. Kasmet parengiamas 1 straipsnis. Dalyvavimas dviejose konferencijose.Tyrimų tema: „Antisemitizmas ir pogromai tarpukario Lietuvoje“ (2022–2023 m.). Šiame tyrime keliamas klausimas, ar stiprėjanti antisemitizmo ideologijos skvarba tarpukario Lietuvos visuomenėje reiškė ir antižydiško smurto atvejų didėjimą bei smurto brutalizavimą. Mikroistorinių tyrimų pagalba ir pasitelkus naujus pirminius šaltinius bus analizuojami atskiri pogromai, jie lyginami tarpusavyje, su etninėmis riaušėmis XIX a., o taip pat ir su panašiais incidentais kitose Vidurio ir Rytų Europos valstybėse. Pasitelkiamos socialiniuose moksluose naudojamos etninių konfliktų analizėje taikomas teorines prieigos (R. Senechal de la Roche, W. Bergmann, R. Brubaker, D. Laitin ir kt.).2022 m.: 2 tarptautinių konferencijų surengimas (Vilniuje bei Jeilio (Yale) universitete, dviejų pranešimų parengimas; 1 mokslinio straipsnio parengimas ir publikavimas. 2023 m.: 1 mokslinio straipsnio parengimas ir publikavimas.Tyrimo tema „Modernizacijos procesų ir tautinės valstybės spąstuose: Lietuvos žydai XX a. 4 dešimtmetyje“. Šiame tyrime bus nagrinėjama, kaip socialinių-ekonominių ir politinių-kultūrinių poslinkių išprovokuotos įtampos XX a. 4 dešimtmetyje Lietuvos visuomenėje masinių informacijos priemonių pagalba buvo transformuojamos į etninio nepakantumo diskursą. Bus tiriamos atskirų Lietuvos žydų grupių (sionistų, ortodoksų) reakcijos / atsakas į etninės nepakantos didėjimą bei jų raiškos intensyvumą viešojoje erdvėje, taip tarsi iš kitos pusės pažiūrint į reiškinius. Taip pat bus siekiama perteikti (padaryti prieinamu lietuviškai skaitantiems) pavienių eilinių žydų bendruomenės narių gyvenimo modernioje tautinėje Lietuvos valstybėje refleksijas. Rengiant numatomą šaltinių publikaciją ir straipsnius bus naudojama komparatyvistinė prieiga, pasinaudojant prieinama Lenkijos ir Vokietijos istoriografija bei publikuotais šaltiniais (kaip pavyzdžiui Lenkijos žydų jaunimo autobiografijomis). Tyrimas remsis tradiciniais aprašomuoju – analitiniu, sisteminiu bei interpretaciniu metodais. Šaltinio tekstų, komentarų rengime bei juos pritaikant šiuolaikiniam skaitytojui bus pasiremta kontekstinės analizės ir istorinės rekonstrukcijos metodais.2022–2024 m.: atrinktų tekstų vertimas, komentarų rengimas šaltinio publikacijai; pirminių šaltinių tyrimų tema paieška ir atranka (LCVA, Vilniaus universiteto biblioteka (VUB), Nacionalinė Martyno Mažvydo biblioteka (NMMB), Yad Vashem skaitmeninis archyvas), istoriografijos analizė, išvyka į YIVO, įvadinio straipsnio ir šaltinių publikacijos, kurioje bus atrinkti ir iš jidiš į lietuvių kalbą išversti tekstai, atspindintys provincijos žydų gyvenseną, augantį nerimą ir viltis, parengimas.2025–2026 m.: parengiama po 1 straipsnį tyrimų tema, seminarų, skirtų tyrimų rezultatų sklaidai organizavimas.Tyrimų tema:„Smurtas lyties pagrindu Lietuvoje 1941–1944 m.“ Tyrimo tema tiesiogiai siejasi su pirmuoju ilgalaikės programos uždaviniu, kur numatoma ištirti karų ir revoliucijų įdiegto ilgalaikio „prievartos ciklo“ poveikį. Tyrimo poreikis susijęs su situacija tiek lietuviškoje, tiek tarptautinėje istoriografijoje. Lietuviškoje istoriografijoje smurtas lyties pagrindu, kaip XIX–XX a karų ir revoliucijų įtvirtinto „prievartos ciklo“ sudėtinė dalis, iš esmės yra netyrinėtas. Tuo tarpu tarptautinėje terpėje ši tema yra intensyviai vystoma analizuojant smurto ir genocidų problematiką. Tad čia akivaizdžiai matyti galimybė Lietuvos atvejo tyrimus įtraukti į platesnius Europos bei pasaulinės istorijos kontekstus, taikyti lyginamąją prieigą. Konkrečiai tyrimas bus sutelktas į smurto lyties pagrindu atvejų Lietuvoje 1941–1944 m. aptarimą (ypač kai jis siejosi su etnine prievarta), šaltinių specifikos, vertinimo ir panaudojimo analizę, etinius, politinius aspektus (L. Langer, C. Ozick, J. Ringelheim polemika), smurto lyties pagrindu naudojimą konstruojant priešo vaizdinį propagandinėse kampanijose ir vaidmenį ilgalaikio „prievartos ciklo“ kontekste. 2022 m.: pirminių šaltinių atranka (Lietuvos ypatingasis archyvas (LYA), LCVA, US Holokausto muziejaus sakytinės istorijos kolekcijos, Yale universiteto Fortunoff video archyvo sakytinės istorijos kolekcija, Yad Vashem ir kt.), istoriografijos analizė. 1 straipsnio parengimas. Dalyvavimas su pranešimu tarptautinėje konferencijoje Jeilio (Yale) universitete.2023, 2025 m.: tolimesnė šaltinių paieška, istoriografijos analizė.2024, 2026 m.: parengiama po 1 straipsnį.**2 uždavinys: tirti socialinius, politinius, vertybinius konfliktus/įtampas bei jų įveikas kintant socialinei struktūrai.**Tyrimo tema „Pobaudžiavinio dvaro ir kaimo modernėjimo iššūkiai, 1861–1917“. Tyrimu siekiama nustatyti, kokie veiksniai sukėlė įtampas tarp paleidžiamų į laisvę valstybinių ir privačių valdų valstiečių bei jų buvusių savininkų; išsiaiškinti valstiečių priešiškumo valdžiai ir dvarui, nepasitikėjimo jais politinį, ekonominį, socialinį, teisinį, tautinį ir kultūrinį pobūdį. Dėmesys bus skiriamas pagrindiniam įtampų laukui: žemės dalyboms ir agrarinės erdvės pasidalijimui, dvarų modernizavimui, valstiečių privatinės nuosavybės susidarymui, kaimo savivaldai ir valsčių teismams. Tyrimo metodologinę atspirtį sudaro socialinio konflikto teorija, plėtota R.G. Dahrendorfo. Ji atsižvelgia į galios pasiskirstymą skirtingose socialinėse grupėse, socialinių vaidmenų išsidėstymą, bet taip pat pripažįsta, kad visuomenėje vienu metu egzistuoja konflikto ir konsensuso būsena, o pokyčiams visuomenėje daro įtaką ryšys tarp paslėpto ir išreikšto grupių bei individų intereso.2022 m.: medžiagos rinkimas Lietuvos (LVIA, LMAVB, KRVA, VUB RS) ir Varšuvos (Vyriausias senųjų aktų archyvas (Archiwum Główne Akt Dawnych; AGAD), Tautinė biblioteka (Biblioteka Narodowa (BN), Lenkijos mokslų akademijos archyvas (Archiwum Polskiej Akdemii Nauk; APAN) atminties institucijose. 2 straipsnių rašymas.2023 m.: medžiagos rinkimas Lietuvos ir Krokuvos (Tautinis archyvas Krokuvoje (Archiwum Narodowe w Krakowie) (ANK)) archyvuose, 2 straipsnių rašymas, pranešimas tarptautinėje konferencijoje. 2024 m.: medžiagos rinkimas Rusijos valstybės istorijos archyve (RVIA) Sankt Peterburge, monografijos dalių rašymas.2025 m.: medžiagos rinkimas, monografijos dalių rašymas, pranešimas tarptautinėje konferencijoje.2026 m.: monografijos preliminariu pavadinimu „Dvaro ir kaimo skyrybos: modernėjimo iššūkiai (1861–1917)“ parengimas spaudai. Tyrimo tema „Prašančiųjų ir besiskundžiančiųjų bendruomenė“.Šiame tyrime analizuojamas skundų ir prašymų vaidmuo Katalikų Bažnyčios kaip institucijos ir bendruomenės ‒ pirmiausia parapijos ‒ gyvenime Žemaičių (Telšių) ir Vilniaus vyskupijose. Skundas / prašymas tiriamas kaip parapijos religinio gyvenimo, dvasininkų luomo ir pasauliečių socialinio elgesio atspindys, visuomenės sociokultūrinių normų rodiklis, leidžiantis identifikuoti ir jų pokyčius. Bus siekiama atlikti skundų/prašymų chronologinę, statistinę, turinio analizę ir įvertinti galimą sąveiką su socialiniais procesais anuometinėje visuomenėje. Atliekant tyrimą bus naudojami šie metodai: aprašomasis, analizės ir sintezės. Tyrimai analizuoja vienalaikes įtampas bei konfliktus, didele dalimi iššauktus tų pačių veiksnių, tačiau pasireiškusius skirtingose situacijose ir skirtingai modernėjančiose visuomenės grupėse.2022 m.: pirminių šaltinių atranka (LVIA, Kauno arkivyskupijos archyvas (KAA), KRVA, LMAVB ir kt) bei istoriografijos analizė. 1 straipsnio su šaltinio publikacijos parengimas.2023-2024 m.: kasmet parengiama ir įteikiama po 2 straipsnius.2025-2026 m.: studijos preliminariu pavadinimu „Prašančiųjų ir besiskundžiančiųjų bendruomenė“ parengimas.Tyrimo tema: „Lietuvos visuomenės saviorganizacija XIX a. antroje pusėje - XX a. pradžioje. Draugijų veikla“. Šiame tyrime dėmesys bus sutelktas į to meto visuomenės saviorganizacijos lygį ir pobūdį per visuomeninių asociacijų veiklą, analizuojant visuomeninių organizacijų veiklos tikslus ir turinį, jų diferenciaciją ir erdvinę sklaidą, santykius su valdžia ir tarp pačių asociacijų (bendradarbiavimas / konfliktas / indiferentiškumas). Bus siekiama įvertinti draugijinio gyvenimo poveikį visuomenės diferenciacijos ir konsolidacijos procesams, aštrinant ar sprendžiant konfliktus, Lietuvos gyventojų pilietiškumo formavimuisi. Tuo pačiu aiškinamasi, ar/kiek pilietinės visuomenės konceptas gali būti taikomas XX a. pradžios Lietuvos visuomenei, turint mintyse jos politinės padėties autokratinėje Rusijos imperijoje specifiką ir atsižvelgiant į tarptautiniame istoriografiniame lauke vykstančias diskusijas dėl „pilietinės visuomenės“ koncepto taikymo Rusijos imperijai bei apskritai monarchinėms ir autokratinėms valstybėms pagrįstumo. Bus remiamasi šaltinių kritika, istorinės medžiagos analize ir atrinktų faktų interpretacija. Aiškinantis, ar formavosi pilietinė visuomenė XX a. pradžios Lietuvoje kaip analitinė kategorija bus naudojamas pilietinės visuomenės konceptas.2022–2024 m.: istoriografijos analizė, pirminių šaltinių analizė (LVIA, KRVA, LMAVB, VUB RS ir kt.); per metus parengiama po 1 straipsnį. Studijos įvadinės dalies rengimas (2024); mokslo populiarinimo straipsnio apie draugijas parengimas.2025 m.: trūkstamų šaltinių paieška bei analizė; 1 straipsnio parengimas; studijos rengimas.2026 m.: baigiama rengti studija preliminariu pavadinimu „Lietuvos visuomenės saviorganizacija XIX a. antroje pusėje – XX a. pradžioje. Draugijų veikla“; dalyvavimas konferencijoje.Tyrimo tema „Radikali kairioji politinė srovė Lietuvoje XX a. pradžioje“. Šiame tyrime daugiausia dėmesio bus skiriama iki šio laiko istoriografijoje menkai tyrinėtam radikaliam kairiajam politiniam judėjimui Lietuvoje, jo genezei, ideologijai, atskirų asmenų ar grupių veiklai. Pirmiausia bus susitelkiama į 1905-1907 revoliucijos metus, kuomet jis labiausiai pasireiškė. Taip pat bus ieškoma šio judėjimo ištakų prieš revoliuciją bei transformacijų porevoliuciniais metais (iki I pasaulinio karo). Bus siekiama atskleisti pagrindinių šios srovės atstovų (socialrevoliucionierių, komunistų ir anarchistų) bei kitų su šia srove susijusių ir Lietuvoje veikusių grupių savotiškumą lyginant Lietuvos, Rusijos imperijos ir Europos kontekstus, atrasti jų komunikacinius, koordinacinius ir kitokius tinklus, tautinę specifiką, ideologinius skirtumus bei pažvelgti į šio judėjimo poveikį viso krašto visuomenei. 2022 m.: pirminių šaltinių atranka (LVIA, VUB RS, LMAVB) ir analizė ir tyrimo struktūros sudarymas; dalies monografijos teksto parengimas.2023–2025 m.: pirminių šaltinių atranka ir analizė; išvyka į užsienio archyvus (2023, Slavistikos biblioteką Helsinkyje); dalyvavimas ir pranešimo skaitymas 2 mokslinėse konferencijose; parengiama po 1 straipsnį.2026 m. monografijos preliminariu pavadinimu „Radikali kairioji politinė srovė Lietuvoje prieš I pasaulinį karą“ parengimas ir įteikimas publikacijai.Tyrimo tema „XIX a. pab. – XX a. pr. masinė kultūra Lietuvos konfliktų visuomenėje“.Šis tyrimas remiasi prielaida, kad masinę kultūrą XIX a. pab. – XX a. pr. Lietuvoje galima matyti dvejopai. Viena vertus, tai komercinis produktas, kurtas pelnui ir skirtas kuo platesniems visuomenės sluoksniams. Antra vertus, nuo XIX a. pab. masinės kultūros priemonėmis, komerciniais mobilizacijos ir komunikacijos instrumentais sėkmingai naudojosi ir nacionalines bendrijas buriantys judėjimai: lietuviai, lenkai, baltarusiai, žydai. Ši specifinė istorinė situacija leidžia kelti tokius probleminius klausimus: kiek masinių kultūrų būta XIX ir XX a. sandūros Lietuvoje? Kaip masinės kultūros priemonėmis naudojosi politinis ir kultūrinis elitas? Kuo skyrėsi ir kaip tarpusavyje konkuravo šie masinės kultūros modeliai? Vienas iš tikslų – įvertinti, ar XIX a. pab – XX a. pr. Lietuvoje egzistavo viena masinė kultūra ar koegzistavo kelios (lietuvių, lenkų, rusų, baltarusių ir žydų), šiam tikslui pasiekti bus naudojamas ir lyginamasis metodas. Lietuvos masinės kultūros elementai bus lyginami su masinės kultūros tendencijomis Rusijos imperijos didmiesčiuose ir Vakaruose. Atrinkti masinės periodinės spaudos, publikuotų populiariųjų literatūros kūrinių ir masiniai vaizdiniai vėliau bus sintetinami, įkontekstinami ir komparatyviškai struktūruojami. 2022–2026 m.: pirminių šaltinių atranka ir analizė (LVIA, KRVA, VUB, NMMB ir kt.); išvyka į užsienio archyvą (RVIA (2023)) kasmet su pranešimu dalyvaujama konferencijoje (dvi užsienyje); parengiama po 1 straipsnį.Tyrimo tema „Masinės komunikacijos priemonės ir visuomenės diferenciacijos procesai XX a. pradžioje“. Tyrimo objektas – lenkiškoji periodinė spauda (1905–1914 m.). Istorinėje Lietuvoje periodinę spaudą po 1905 m. galima vertinti kaip skirtingų ideologijų sklaidos, naujų tautinių ir socialinių tapatumų formavimo, pilietinės visuomenės kūrimosi atspindį ir priemonę. Šio tyrimo metu bus nagrinėjami keli klausimai: kokia šios periodinės spaudos sąveika su socialinėmis, kultūrinėmis ir politinėmis visuomenės struktūromis? Kokį vaidmenį lenkiškoji periodinė spauda atliko visuomenės diferenciacijos ir atskirų jos grupių konsolidacijos, tarpetninių, konfesinių, socialinių konfliktų skatinimo ir įveikos procesuose? Tyrimas bus paremtas lyginamosiomis studijomis (kontekstiniai istoriniai darbai), siekiant nustatyti lenkiškosios periodinės spaudos istorinėje Lietuvoje ypatumus, komunikacinius tinklus, vietą bendrajame masinių komunikacijos priemonių kontekste. Tyrimo išvados bus paremtos lyginamąja prieiga įvertinant (esamos istoriografijos pagrindu) lenkiškosios periodinės spaudos socialinės įtakos mąstą Austrijos-Vengrijos imperijoje ir Prūsijos Karalystėje. Periodinės spaudos turinio, jos reikšmių sistemų analizę numatyta remti idėjų istorijos, viešojo diskurso, funkcionalistinės masinių komunikacijų teorijų prieigomis. 2022–2023 m.: pirminių šaltinių (LVIA, LCVA, LMA, LMAVB, VUB, LLTI) bei istoriografijos analizė; parengiama po 2 straipsnius.2024 m.: 1 monografijos dalies parengimas; 1 straipsnio parengimas.2025 m.: 2 monografijos dalių parengimas; 1 straipsnio parengimas ir įteikimas.2026 m. – baigiama rengti monografija.Tyrimo tema „Humanitarinės pagalbos organizavimas Lietuvoje 1914–1919 m.“ Šiame tyrime bus atkreiptas dėmesys į tą aplinkybę, kad I pasaulinis karas ne tik išbandė konkrečius humanitarinių veikėjų gebėjimus, bet ir sudarė prielaidas naujų „humanitarinių konfliktų“ atsiradimui bei naujam humanitarinės pagalbos suvokimui. Tyrimas siekia analizuoti, pirma, kokios vertybės paskatino humanitarinės pagalbos organizavimą Lietuvoje 1914–1919 m., kaip ir kodėl humanitarinę pagalbą tiekiančios organizacijos poliarizavosi, kokius konfliktus jų poliarizavimas nulėmė, kuo jų humanitarinė praktika skyrėsi, kokią įtaką politinis kontekstas padarė jų veiklai. Taip pat bus siekiama perprasti, kaip šelpiamieji reagavo į teikiamą pagalbą, kokias (kontr)strategijas šelpiamieji taikė mėgindami panaudoti teikiamą pagalbą / padidinti teikiamos pagalbos apimtį. Trečia, bus susitelkiama į tai, kaip vėlesniais dešimtmečiais humanitarinė pagalba ir toliau liko konfliktų šaltinis / sprendimo priemonė, kaip Lietuvos atvejis įsikomponuoja į besiformuojančios modernios (Europos ir Šiaurės Amerikos) humanitarinės pagalbos panoramą. Tyrimas remsis tradiciniais aprašomuoju – analitiniu, sisteminiu bei interpretaciniu metodais.2022–2026 m.: šaltinių (LCVA ir kt.) ir istoriografijos analizė; mokslinė išvyka į Šveicariją (Tarptautinio Raudonojo kryžiaus archyvas; Ženevos Valstybės archyvas; 2022) bei Lenkiją (Naujųjų aktų archyvas (Archiwum Akt Nowyc) (AAN); 2023); kasmet dalyvaujama konferencijoje, parengiama po 1 straipsnį, nuo 2023 m. kasmet parengiama po 1 monografijos dalį, kuri baigiama rengti 2026 m.Tyrimo tema „Kova dėl vaikų XIX a. II pusės – XX a. pradžios Lietuvoje“ (2024–2026 m.) Tyrimo objektas – vaikystės sampratos, kaip tautinės tapatybės raiškos priemonės bei socialinių, kultūrinių ir politinių konfliktų lauko, formavimasis ir kaita modernėjančioje Lietuvos visuomenėje. Vaikystės samprata – istoriškai kintantis socialinis konstruktas – XIX a. II pusėje ir XX a. pr., besiformuojant etniniu pagrindu grįstoms modernioms visuomenėms, dažnai buvo naudojama kaip priemonė etnonacionalizmo ir klasinės tapatybės sklaidai. Taigi, šis tyrimas analizuos panašius visuomenėje dominavusių reikšmių kaitos ir įtampų procesus, kurie bus aptariami ir kitų programos dalyvių darbuose. Tyrimas analizuos šiuos klausimus: kaip politinis ir kultūrinis elitas (per)konstravo vaikystės sampratą modernėjančioje Lietuvos visuomenėje? Kaip šis formuojamas vaikystės suvokimas buvo išnaudojamas tautiniam tapatumui kurti? Kokios tarpetninės ir socialinės įtampos buvo užkoduotos formuojant etnonacionaliniu pagrindu grįstą vaikystės sampratą? Tyrimas remsis skirtingais pirminiais ir antriniais šaltiniais (egodokumentai, spauda, literatūra, vizualiniai šaltiniai, materialūs objektai ir kt.), kurių analizei bus reikalinga tarpdisciplininė prieiga. Šis tyrimas matomas kaip sudėtine sociokultūrinės istorijos ir kultūros studijų dalis. Bus siekiama rekonstruoti istorinius naratyvus ir analizuoti tuo metu vyravusius „vaikystės“ diskursus. Vizualiniai šaltiniai bus analizuojami remiantis vizualinių studijų siūlomomis prieigomis. Taip pat bus naudojamas lyginamasis metodas, siekiant kontekstualizuoti Lietuvos atvejo studiją platesniame tarptautiniame kontekste.2024–2026 m.: šaltinių analizė (LVIA, BN Varšuvoje ir kt.), istoriografijos studijavimas, kasmet parengiama po 1 straipsnį; dalyvavimas tarptautinėje konferencijoje 2025 m.**3 uždavinys: uždavinys: tirti įvairių politinių režimų strategijas kultūros ir švietimo srityje, nukreiptas į kultūrinę homogenizaciją / segregaciją ir visuomenės reakcijas į šią politiką.**Tyrimo tema „Istorikų desantas“: rusiškoji Lietuvos istoriografija XIX a. 7 deš. – XX a. pr.“ Tyrime būtų analizuojama kiekybiškai maža, tačiau specifinė socialinė istorikų grupė, kurios buvimas galimai skatino konfliktą tuometėje Lietuvos visuomenėje. Imperinės valdžios nuleistas rusakalbių istorikų desantas stimuliavo ne mokslinę diskusiją, o provokavo ideologinį, kultūrinį ir net kalbinį bei konfesinį konfliktą. Bus identifikuoti svarbiausi tuomečiai naujos istorijos rašytojai, kertinės asmenybės, analizuojama jų kūryba, svarstoma, kiek šis naujųjų istorikų desantas stimuliavo (įkonfliktino) lietuviškos istoriografijos „pogrindį“ – tiek lenkiškai, tiek lietuviškai rašiusių Lietuvos istorikų veiklą. Taip pat šiame tyrime bus aiškinamasi, kaip / kiek nagrinėjamų autorių darbai atitiko tuometes istorijos mokslo tendencijas kitose šalyse. Bus taikomi ir tarpusavyje derinami kolektyvinės biografijos, aprašomasis, lyginamosios ir probleminės analizės, istorinės rekonstrukcijos metodai. Galiausiai bus pasitelktas atvejo studijos metodas.2022–2026 m.: istoriografijos analizė, pirminių šaltinių Lietuvos atminties institucijose paieška (LVIA, VUB, LMAVB). Kasmet bus parengiama po 1 straipsnį. 2023 m. planuojama išvyka į Lenkijos atminties institucijas (Krokuvos Jogailaičių universiteto biblioteką). 2026 m. šaltinio publikacijos parengimas.Tyrimų tema:„Imperija ir kalba 1905–1915 m.“Tyrimo objektas – lingvistinė Rusijos valdžios politika Lietuvoje ir Baltarusijoje, ypatingą dėmesį skiriant reguliavimui, susijusiam su dėstomąja kalba valstybinėse mokyklose; tikybos dėstymu bei pridėtinėmis katalikiškomis pamaldomis; privačių nerusiškų mokyklų steigimu bei veikimu; nelegalių švietimo institucijų persekiojimu. Šis tyrimas svarbus pats savaime, nes jo rezultatai leis identifikuoti imperinės valdžios tikslus šiame regione vėlyvuoju imperiniu laikotarpiu; be to, jis reikšmingai prisidės prie diskusijų apie skirtumus tarp imperijų ir tautinių valstybių elgesio su etnokultūrine įvairove. Šis darbas bus įkomponuotas į vadinamosios naujosios imperinės istorijos bei nacionalizmo studijų problematiką, bus naudojami įprastai istorikų tyrimuose naudojami metodai.2022–2023 m.: istoriografijos ir pirminių šaltinių analizė; parengiama po 1 straipsnį; komandiruotės į Rusiją (RVIA, Rusijos Federacijos valstybės archyvas (RFVA)).2024 m.: pirminių šaltinių paieška ir analizė; 2 straipsnių parengimas.2025 m. dviejų knygos skyrių parengimas.2026 m. baigiama rengti monografija preliminariu pavadinimu „Imperija ir kalba“.Tyrimo tema „Tautinės valstybės kūrimo įtampos ir konfliktai Tarpukario Lietuvoje (1918–1940)“. Šis tyrimas domėsis Lietuvos Respublika 1918–1940 m. kaip lietuvių tautine valstybe, t. y. analizuos, kaip politinis ir intelektinis lietuvių elitas siekė užtikrinti lietuvių etninės bendruomenės dominavimą įvairiose šalies gyvenimo srityse. Bus analizuojamas valdžios siekis įtvirtinti lietuvių bendruomenės dominavimą (pavyzdžiui, lituanizuoti viešą šalies gyvenimą), taip pat nagrinėjama, kaip šios pastangos tapdavo įtampų ir konfliktų priežastimis su kitomis – nedominuojančiomis etninėmis bendruomenėmis šalyje. Lietuvos atvejis bus lyginamas su panašiais procesais Lenkijoje bei Latvijoje. Šio darbo rezultatai taip pat bus svarbūs kitiems tyrimams, nes pastarieji analizuos tas įtampas ir konfliktus, prie kurių atsiradimo bent iš dalies prisidėjo ir nacionalizuojanti tautinė valstybė (R. Brubaker). Greta įvairių nacionalizmo teorijų atskiros tyrimo dalys pareikalaus ir kitų teorinių prieigų, kurios padeda suvokti ir atskleisti socialinius bei kultūrinius procesus visuomenėje: pirminę bei antrinę vaikų socializaciją, kolektyvinės atminties kūrimą, socialinių bendruomenių konstravimą ir kt.2022 m.: istoriografijos analizė, šaltinių paieška (LCVA, KRVA, LVIA), 1 straipsnio parengimas.2023-2025 m.: šaltinių paieška, kasmet parengiama po 2 straipsnius ir 1 monografijos skyrių. 2026 m.: baigiamieji monografijos rengimo darbai.Tyrimo tema „Vokiečių propaganda Lietuvoje 1941–1944 m.“Šio tyrimo poreikis susijęs su situacija istoriografijoje. Nacistinės Vokietijos ideologija ir propaganda istorinėje literatūroje yra gerai ištyrinėta, tačiau jos praktinis taikymas, sklaida, vietos intelektualų įsitraukimas į jos kūrimą okupuotose teritorijose Rytuose, tame tarpe ir Lietuvoje, nėra iki šiol pakankamai išsamiai pristatytas ar analizuotas. Konkrečiai dėmesys bus sutelktas į šias problemas: vokiečių propagandos tikslus bei uždavinius, jos specifiką okupuotoje Lietuvoje, lyginant ją su kitomis nacistinės Vokietijos okupuotomis teritorijomis; šios propagandos taikymo priemones, mastą ir turinį, ikonografinius pavyzdžius; vietos intelektualų įsitraukimą į vokiečių propagandos kūrimą. Šiame tyrime ypač didelis dėmesys bus skirtas priešo vaizdinio formavimui. Vietos intelektualų įsitraukimas leis atsakyti į klausimą, ar/kiek šioje propagandoje buvo perkelti tie vaizdiniai, kurie randami ir lietuviškos Lietuvos kūrime tarpukaryje. Šiame tyrime bus pasitelktos šiuolaikinės propagandos teorijos, taip pat ikonografinės medžiagos kontekstinė ir funkcinė analizė, kuri gretinat su istoriniais šaltiniais leidžia nustatyti atskirų vaizdinių, ikonografinių pavyzdžių atsiradimo ir sukūrimo aplinkybes, kūrėjus bei šių vaizdų atliktas funkcijas.2022 m.: pirminių šaltinių atranka (LCVA, LLMA, LMAVB, NMMB), ikonografinės medžiagos ir istoriografijos analizė, 1 straipsnio parengimas; dalyvavimas tarptautinėje konferencijoje.2023 m.: pirminių šaltinių atranka Latvijos valstybiniame istorijos archyve, Bundesarchyve ir / arba Vašingtono Holokausto memorialiniame muziejuje, 1 straipsnio parengimas.2024 m.: surinktų archyvinių šaltinių ir istoriografijos sisteminimas, interpretavimas, atliekamo tyrimo pristatymas 1 mokslinėje konferencijoje, 1 straipsnio parengimas, 1 studijos dalies parengimas.2025 m.: 1 studijos dalies parengimas.2026 m.: galutinis studijos parengimas ir atlikto tyrimo rezultatų viešinimas.Visų mokslininkų darbų apimtys nustatomos laikantis Lietuvos istorijos instituto pareigybių reikalavimų. Išvykos į konferencijas ar užsienio archyvus bei bibliotekas bus vykdomos, jei leis tarptautinė bei pandeminė situacija ir bus finansavimas. |
| **6. Numatomi rezultatai** Parengta: 6 monografijos, 4 didelės šaltinių publikacijos (knygos) (3 iš jų bus publikuotos iki 2026 12 31); ne vėliau kaip 2023 m. tarptautinėje akademinėje leidykloje publikuotas 1 straipsnių rinkinys; ne mažiau 74 mokslinių straipsnių recenzuojamuose leidiniuose (maždaug ¾ (t. y. 55) iš jų bus publikuoti iki 2026 12 31; iš jau minėtų 74 straipsnių 27 planuojama įteikti užsienyje leidžiamiems žurnalams (iki 2026 12 31 bus publikuota apie 2/3 (18)); 2 mažos apimties šaltinių publikacijos. Vadovaujantis LMT patvirtintomis gairėmis, dauguma mokslinių straipsnių bus publikuoti laisvos prieigos leidiniuose. Užsienyje bus orientuojamasi į žurnalus, įtrauktus į prestižines duomenų bazes ir gerai vertinamus akademinėje bendruomenėje (pvz., *Nationalities Papers*, *East European Jewish Affairs*, *Journal of Baltic Studies*, *Slavonic and East European Review*, *Ab Imperio* ir pan.), bei į regiono šalių periodinius leidinius, kuriuose vyksta regionui aktualios mokslinės diskusijos (*Biuletyn Historii Pogranicza*, *Rocznik Historii Prasy Polskiej*; *Studia Ełckie*, *Studia Teologiczne*, *Zeitschrift für Ostmitteleuropa-Forschung/Journal of East Central European Studies*, *Rocznik Lituanistyczny* ir pan.), taip pat į straipsnių rinkinius, kuriuos leis akademinės leidyklos.Dalyvavimas ne mažiau kaip 21 mokslinėje konferencijoje užsienyje. |
| **7. Rezultatų sklaidos priemonės** Baigus rengti mokslinius tekstus jie bus rengiami publikavimui. Programos dalyviai numato aktyviai dalyvauti mokslinėse konferencijose, taip pat ir tarptautinėse. 2022 m. rengiamos dvi tarptautinės konferencijos – viena Vilniuje, kita – Jeilio (Yale) universitete. Greta šių priemonių, kurios, visų pirma, skirtos akademinei bendruomenei, bus naudojami ir kiti viešinimo instrumentai. Planuojama: ne mažiau kaip 20 mokslo populiarinimo publikacijų (tokiuose leidiniuose kaip balticworlds.com, bernardinai.lt, lrt.lt, 15min.lt, *Beigelių krautuvė*, *Metai*, Seinuose ir Punske leidžiamuose *Aušra, Šaltinis* ir pan.); dalyvavimas televizijos ir radijo laidose (pvz., *Istorijos detektyvai, Džiazuojanti istorija, Istoriko teritorija, Homo cultus* ir pan.); viešos paskaitos; knygų aptarimai; seminarai visuomenei (LMAVB, Lietuvos nacionalinis muziejus, Vilniaus knygų mugė, Radviliškio viešoji biblioteka, Panevėžio kraštotyros muziejus; Žemaičių muziejus „Alka“, Žemaičių dailės muziejus ir pan.). |

**8. Programai vykdyti skirtos lėšos** 1 343000,00 Eur (vienas milijonas trys šimtai keturiasdešimt trys tūkstančiai eurų)

|  |  |  |  |  |  |  |
| --- | --- | --- | --- | --- | --- | --- |
|  | 2022 m. | 2023 m. | 2024 m.  | 2025 m. | 2026 m. | Visai programai Eur |
| Lėšos planuojamos programai vykdyti  | 261000 | 261000 | 274000 | 273000 | 274000 | 1 343000 |
| **9.** **Programos vadovas skelbiamas** instituto interneto svetainėje www.istorija.lt. |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_